Бюрата за съдимост при всеки Районен съд издават свидетелства за съдимост, независимо от месторождението и адресната регистрация на лицето, което го иска.

За целта се представя валидна лична карта, в оригинал - за българските граждани, или документ за самоличност или документ за пребиваване, издаден по реда на ЗБДС - за чужденците.

Чужденец, който не подлежи на вписване в регистъра на населението съгласно Закона за гражданската регистрация, прилага към документа си за самоличност и документ, издаден от компетентен орган, удостоверяващ данни за месторождението и родителите му, преведено на български език по съответния ред.

Свидетелство за съдимост се издава на:

1. лице по негово заявление, подадено в съответното бюро за съдимост;

2. български гражданин по негово заявление, подадено в българско задгранично представителство, когато пребивава на територията на приемащата държава;

3. чужд гражданин чрез чуждестранно дипломатическо или консулско представителство в Република България или чрез българско задгранично представителство.

 Лице може да иска свидетелство за съдимост за свой жив възходящ, низходящ, съпруг, брат, сестра, след представяне на изрично пълномощно, без нотариална заверка на подписа.

 Когато се иска свидетелство за съдимост за други лица, без посочената по-горе роднинска връзка, пълномощното е с нотариална заверка на подписа.

 Заявлението може да се подаде и от адвокат, по силата на пълномощно по чл.33 от ГПК в обикновена писмена форма.

 В заявлението за издаване на свидетелство за съдимост, което се генерира в ЦАИС "Съдебен статус" по образец задължително се посочва целта, за която се иска свидетелството за съдимост, а когато е за постъпване на работа – точната длъжност, държавата, ако свидетелството за съдимост е предназначено за чужбина.

 Свидетелството за съдимост се издава в деня на поискването, но не по-късно от три работни дни.

 Свидетелството за съдимост важи за срок шест месеца от датата на издаването му или до всяка следваща промяна в съдебния статус на физическото лице.

 Държавната такса за издаване на свидетелство за съдимост е в размер на 5.00 /пет/ лева и може да бъде заплатена на ПОС терминал в Бюро съдимост при Районен съд – Шумен /кабинет 116, етаж 1-ви/ или в брой - извън съдебната палата /Каса Изипей, Български пощи, Банка по избор на заявителя, ведно с дължимите преводни такси./

 Лице може да поиска издаване на електронно свидетелство за съдимост, което се извършва от Министерството на правосъдието след подаване на заявление по електронен път, в сайта на Министерство на правосъдието.

 Електронното свидетелство за съдимост важи за срок шест месеца от датата на издаването му или до всяка следваща промяна в съдебния статус на физическото лице.

 Електронното свидетелство за съдимост само в електронния си вид, достъпно на интернет страница на Министерството на правосъдието, има същата сила като свидетелството за съдимост, издадено на хартиен носител.